Mens mange måske har nydt de efterhånden mange uger med rekordgodt sommervejr over Danmark, har landmændene kastet bekymrede mod både himlen og den daglige vejrudsigt. For tørken, der nu har ført til et landsdækkende afbrændingsforbud på grund af faren for naturbrande, sætter sine spor på høstudbyttet. Sådan lyder det nu fra landbrugsforeningen LandboNord, efter den første vinterbyg er blevet høstet næsten to uger tidligere end normalt. Her er udbyttet nemlig 30-40 procent mindre end sidste år, og det skyldes varmen og det tørre vejr. Planterne har nemlig ikke haft vand nok til rådighed i løbet af foråret og sommeren. Slemt ser det også ud med majshøsten, som allerede nu er i fare. Ifølge LandboNord kræver det regn over Danmark inden for de næste to uger, hvis majsen skal kunne nå at blive til noget. Uden en ordentlig majshøst vil det blive ualmindeligt svært at skaffe foder til de mange køer på de danske landbrug.
Udbyttet af dette års høst af vinterbyg bliver 30-40 procent lavere end sidste år.